**Govor**

**predsednice Republike Slovenije Nataše Pirc Musar**

**ob odkritju replike zvezdnega opazovalnika Avguština Ferdinanda Hallersteina**

Ljubljana, 06. februar 2024

Spoštovani župan mesta Ljubljane, g. Janković, spoštovani veleposlanik Ljudske republike Kitajske, g. Wang, spoštovani vršilec dolžnosti direktorja Arhiva Republike Slovenije, dr. Nared, spoštovani podžupan, g. Žnidaršič, cenjeni navzoči!

Iskreno se zahvaljujem za povabilo prisostvovati dogodku, ki ga ne vidim samo kot odkritje nekega objekta. Zame ima ta dogodek bistveno večje, raznolike razsežnosti.

Replika zvezdnega opazovalnika Avguština Ferdinanda Hallersteina – original, kot vemo, stoji v Pekingu – ne pomeni samo obogatitev vsebin, ki jih mestu in svetu ponuja Ljubljana. Pomeni tudi poklon znanosti, saj je bil Hallerstein matematik in astronom. Pomeni poklon zgodovini slovenske diplomacije, saj je bil Hallerstein med drugim tudi diplomat.

Da danes odkrivamo to čudovito repliko, je tudi poklon odličnim odnosom, ki sta jih vzpostavili in jih vestno gojita Slovenija in Kitajska. Verjamem, da se bodo ti odnosi le še nadgrajevali. Celotna Evropa je namreč še vedno v fazi odkrivanja Kitajske. Drznim si trditi, da smo v Sloveniji v tem procesu vsaj kak korak pred mnogimi evropskimi državami. Morda ravno zato, ker znamo opazovati – opazovati svet okoli sebe in nad nami. Tako, kot je to počel Hallerstein.

Ob 30. obletnici vzpostavitve diplomatskih odnosov med Slovenijo in Kitajsko sem prisostvovala odprtju razstave, posvečene Hallersteinu. Ne bi bilo prav, če ne bi tudi ob tem dogodku, tako kot takrat, omenila Huičin Wang. Brez njenega izjemnega angažmaja morda v Sloveniji spomina na Hallersteina nikoli ne bi obudili.

A tu se ne smemo zaustaviti. Naj bo ta slovesnost spodbuda za še bolj intenzivne stike med znanstveniki, umetniki in nenazadnje politiki: za odkrite medsebojne pogovore, skupne projekte, z iskreno željo, da se poslušamo in skupaj gradimo stabilnejši, miroljubnejši svet - ne tak, kot smo mu, na žalost, priče danes.

Kot sem že večkrat rekla, verjamem v znanost, zato mi dovolite, da se ponovim. Znanost želi stabilno okolje. Želi si ga zato, ker znanost ne deli. Znanost združuje. Znanost bogati. Zato hvala slovenskim znanstvenicam in znanstvenikom za tako lep zaključek večletnega truda prepoznati in pripeljati delo Hallersteina v Slovenijo in hvala Ljudski Republiki Kitajski za napor, da nam je Hallersteina iz Pekinga pripeljala v Ljubljano.